《郊庙歌辞。汉宗庙乐舞辞。观德舞》
唐代·张昭

高庙明灵再启图，金根玉辂幸神都。巢阿丹凤衔书命，

入昴飞神献宝符。正换熏弦娱赤子，忽登仙驾泣苍梧。

荐樱鹤馆笳箫咽，酌鬯金楹剑佩趋。神俎云罍兼鲁礼，

朱干象箾杂巴渝。氤氲龙麝交青琐，仿佛钖銮下蕊珠。

荐豆奉觞亲玉几，配天合祖耀璿枢。受釐饮酒皇欢洽，

仰俟馀灵泰九区。